SAN FERNANDO CITY, LA UNION - Madama pay laeng a taktakwaten dagiti otoridad no mano ti perdisyon iti pannakatnag dagiti karga a semento ti maysa a truck a naidungpar iti Bilis Elementary School sadiay Burgos, La Union, idi kalman.
Iti imbestigasyon ti La Union Police Provincial Office (LUPPO), daldalyasaten ti maysa a cargo truck (RGG 884) manipud Baguio City ti agpababa a paset ti kalsada idi kellaat a naidungpar daytoy iti concrete wall ti nasao a pagadalan.
Segun ken ni PS Supt. Rodencio Badua, deputy provincial director for operation ti LUPPO, natnag iti tuktok ti pagadalan dagiti karga a semento ti truck gapu iti kinapigsa ti pannakaidungparna.
Kabayatanna, nadangran met ti driver a ni Jerry Acodio, ken Veneracion Cangan nga agpada a residente iti Irisan, Baguio City a dagus a naitary iti Naguilian District Hospital.
Mainaig iti daytoy, mapapati a naikaglis ti nasao a truck gapu iti agtultuloy a panagtudo a mapaspasaran iti probinsia.
ilo_Latn ilo_Latn ilo_Latn ilo_Latn ilo_Latn